XXVI.  Ottoni praeposito fratribusque Cappenbergensibus et ejusdem congregationis sanctimonialibus Wisclensibus immunitatem decimarum concedit.   (Anno 1145, Maii 23.)  [Inediti hujus privilegii summarium habemus ex JAFFÉ,  Regesta Rom. pont.,  p. 618.] XXVII.  Privilegium pro monasterio S. Mariae de Columba.   (Anno 1145, Jun. 3.) [CAMPI  Hist. di Piac.  I, p. 543, Preuv.]
Author: Eugenius III

EUGENIUS episcopus, servus servorum Dei, dilectis in Christo filiis JOANNI abbati venerabilis monasterii siti in loco qui Columba dicitur, et Caretum antiquitus vocabatur, quodque in Placentino episcopatu situm est, ejusque fratribus regularem vitam professis, in perpetuum.

Quoties illud a nobis petitur, quod religioni et honestati convenire dignoscitur, animo nos decet libenti concedere et petentium desideriis congruum impertiri suffragium. Eapropter, dilecti in Domino filii, vestris justis postulationibus clementer annuimus et praefatum monasterium, in quo divino mancipati estis obsequio, sub B. Petri et nostra protectione suscipimus, et praesentis scripti privilegio communimus, statuentes ut quascunque possessiones, quaecunque bona idem monasterium in praesentiarum juste et canonice possidet, aut in futurum concessione pontificum, largitione regum vel principum, oblatione fidelium, seu aliis justis modis, Deo propitio, poterit adipisci, firma vobis vestrisque successoribus et illibata permaneant. In quibus haec propriis duximus exprimenda vocabulis: Omnes videlicet terras, quas illustris vir Pallavicinus marchio una cum uxore, et filiis suis, et Conradus Cavalcabae marchio cum sua uxore, et vassali ipsorum marchionum, et ecclesia Sanctae Mariae de Castellione et ecclesia de Florentiola, et nobilis signifer Placentinae civitatis, et Malcoredus vicedominus, et Fulco advocatus, et Bonizo de Andito et Ardengus vicedominus; Grimerius et Baiamons vicecomites, et Gislentio, et Bernardus, et Joannes, et Calvus fratres filii Salvi Arditionis, et Malus Parens, et Rainaldus Surdus, et Malacria, et filii Rainerii nobiles praedictae civitatis, seu omnes alii boni viri qui eidem loco devotionis intuitu, vel venditionis seu contracambii, atque commutationis contulerunt: quas nimirum ejusdem loci fratribus quietas, et liberas jure perpetuo permanere, et ab omni saeculari exactione remotas fore sancimus. Et quoniam communem vitam agentes de aliorum eleemosynis, ac beneficentia debent vivere; constituimus, ut de laboribus, quos fratres ipsius monasterii propriis manibus aut sumptibus excolunt, atque de animalibus quae nutriunt, nullus ab eis decimas exigere, nec suscipere audeat. Decernimus etiam, ut a loco qui dicitur Barastalla, usque Siolum, et a Siolo usque Florentiolam, et a Florentiola usque Butrium, et a Butrio usque ad S. Andream, et a S. Andrea usque ad praedictum Barastalla; quos terminos a venerabili fratre nostro Arduino episcopo, nec non clero et populo Placentino specialiter designatos, atque a Lothario, Dei gratia, tertio Romanorum imperatore augusto, confirmatos fore cognoscimus; nulla ecclesia, quolibet tempore construatur, nullaque saecularis prorsus habitatio fiat. Quidquid etiam praefatus episcopus de terris ad jus sui episcopatus pertinentibus, fratrum suorum consilio, juste vobis concessit, et scripto suo firmavit, confirmamus. Confinia quoque, quae praedictus Pallavicinus marchio cum uxore sua de terris sui juris pro remedio animarum suarum praefato monasterio de Columba concesserunt, et suis propriis manibus posuerunt, conscripta suo munimine roborarunt, nos quoque apostolica auctoritate roboramus, et ne quis ea mutare, vel transferre praesumat, prohibemus; videlicet sicut rivus de Pontiore transit usque in viam, quae vadit ad Siolum, et sicut ipsa confinia potita sunt desuper Salicetum usque ad viam quae vadit ad Castillionem, et sicut eadem via vadit desuper caudam de Luxerclo usque in rivum veterem; et sicut ipse rivus vadit ad Bodracum, et sicut ipsum Bodracum vadit usque ad Clusam ejusdem Burgundionis, et sicut rivus de Frasaneto vadit ab ipsa Clusa usque ad praedictum locum de Pontiore . . . . Nulli ergo omnino hominum fas sit praefatum monasterium temere perturbare aut ejus possessiones auferre, sive ablatas retinere, minuere, seu quibuslibet vexationibus fatigare, sed omnia integra conserventur eorum pro quorum gubernatione et sustentatione concessa sunt usibus omnimodis profutura, salva dioecesani episcopi canonica justitia. Si qua igitur in futurum ecclesiastica saecularisve persona, hanc nostrae constitutionis paginam sciens, contra eam temere venire tentaverit, secundo tertiove commonita, si non reatum suum congrua satisfactione correxerit, potestatis honorisque sui dignitate careat, reamque se divino judicio existere de perpetrata iniquitate cognoscat, et a sacratissimo corpore ac sanguine Dei et Domini Redemptoris nostri Jesu Christi aliena fiat, atque in extremo examine districtae ultioni subjaceat. Cunctis autem eidem loco jura sua servantibus, sit pax Domini nostri Jesu Christi, quatenus et hic fructum bonae actionis percipiant, et apud districtum judicem praemia aeternae pacis inveniant. Amen. Ego Eugenius Catholicae Ecclesiae episcopus subscripsi. Ego Conradus Sabinensis episcopus subscripsi. Ego Gregorius presb. card. tit. S. Celsi subscripsi. Ego Guido presb. card. tit. S. Chrysogom subscripsi. Ego Thomas presbyt. card. tit. Vestinae subscripsi. Ego Gilibertus presb. card. tit. S. Marci subscripsi. Ego Guido presb. card. tit. S. Laurentii in Damaso subscripsi. Ego Ugo presb. card. tit. in Lucina subscripsi. Ego Villanus presb. card. tit. S. Stephani in Coelio monte subscripsi Ego Gregorius diaconus card. SS. Sergii et Bacchi subscripsi. Ego Guido diacon. card. SS. Cosmae et Damiam subscripsi. Ego Octavianus diacon. card. S. Nicolai in Carcere Tulliano subscripsi Ego Joannes diacon. card. S. Adriani subscripsi. Ego Gregorius diac. card. S. Angeli subscripsi. Datum Viterbii per manum Roberti sanctae Romanae Ecclesiae presbyt. cardinalis et cancellarii, III Nonas Junii, indictione octava, Incarnationis Dominicae anno 1145, pontificatus vero domni Eugenii papae III anno primo.